b'\n_START_ARTICLE_\nJan Skala\n_START_SECTION_\nBiografie\n_START_PARAGRAPH_\nJan Skala s-a n\xc4\x83scut la 17 iunie 1889 \xc3\xaen comuna Nebelsch\xc3\xbctz din Germania. Era fiul unui muncitor la o carier\xc4\x83 \xc8\x99i al unei cus\xc4\x83toare de costume sorabe. Dup\xc4\x83 ce a absolvit Bautzen Domschule \xc3\xaen 1901 a urmat un an la Colegiul de preg\xc4\x83tire a profesorilor catolici. A publicat poezii \xc3\xaen limba sorab\xc4\x83 \xc3\xaen 1910 \xc8\x99i, mai devreme, c\xc3\xa2teva articole \xc3\xaen ziarele de orientare social-democrat\xc4\x83. A fost mobilizat \xc3\xaen Armata German\xc4\x83 \xc3\xaen timpul Primului R\xc4\x83zboi Mondial \xc8\x99i, ca soldat \xc3\xaen Rusia \xc8\x99i \xc3\xaen Balcani \xc3\xaen 1916-1918, \xc8\x99i-a aprofundat cuno\xc8\x99tin\xc8\x9bele de limbi slave._NEWLINE_\xc3\x8encep\xc3\xa2nd din 1918 p\xc3\xa2n\xc4\x83 \xc3\xaen 1919 Jan Skala a lucrat \xc3\xaen cadrul Berlin Versorgungsamt. \xc3\x8en timpul revoltelor organizate de Liga Spartachist\xc4\x83 a lucrat pentru trupele Siguran\xc8\x9bei din Berlin. Apoi a ob\xc8\x9binut un post \xc3\xaen cadrul Departamentului de Ordine Public\xc4\x83 al poli\xc8\x9biei din Berlin-Moabit. Din 1919 p\xc3\xa2n\xc4\x83 \xc3\xaen 1920, Jan Skala a fost redactor al ziarului politic Serbski D\xc5\xbaenik din Wei\xc3\x9fwasser \xc8\x99i cofondator al Partidului Popular \xc8\x99i al asocia\xc8\x9biei sportive sorabe luzaciste \xe2\x80\x9eSerbski Soko\xc5\x82\xe2\x80\x9d. \xc3\x8en 1921 a lucrat o scurt\xc4\x83 perioad\xc4\x83 la ziarul sorab Serbske Nowiny, apoi s-a mutat la Praga, unde a ob\xc8\x9binut un post la ziarul guvernamental Prager Presse. \xc3\x8en ianuarie 1924 Skala a editat ziarul sorab Serbske Nowiny \xc8\x99i a \xc3\xaenceput s\xc4\x83 lucreze pentru Uniunea Polonezilor din Berlin. \xc3\x8en perioada 1925-1927 a participat la congresele minorit\xc4\x83\xc8\x9bilor europene de la Geneva, unde a stabilit contacte cu politicieni pacifi\xc8\x99ti \xc8\x99i progresi\xc8\x99ti. A men\xc8\x9binut contacte cu intelectuali democra\xc8\x9bi din Cehoslovacia \xc8\x99i Polonia._NEWLINE_Dup\xc4\x83 ce nazi\xc8\x99tii au venit la putere Skala a fost persecutat pentru activit\xc4\x83\xc8\x9bile sale politice din trecut. \xc3\x8en 1936 i s-a interzis s\xc4\x83 mai lucreze ca jurnalist \xc8\x99i numele s\xc4\x83u a fost \xc8\x99ters din lista scriitorilor germani. \xc3\x8en 1937 a p\xc4\x83r\xc4\x83sit Berlinul \xc8\x99i s-a mutat la Bautzen. La 21 ianuarie 1938 Skala a fost arestat \xc3\xaempreun\xc4\x83 cu dr. Jan Cy\xc5\xbe \xc8\x99i cu Jurij M\xc4\x9br\xc4\x8dink; to\xc8\x9bi trei au fost acuza\xc8\x9bi de conspira\xc8\x9bie \xc3\xaempotriva statului german. Tribunalul Poporului din Berlin i-a condamnat la 1 iunie 1939 pe dr. Cy\xc5\xbe \xc8\x99i pe M\xc4\x9br\xc4\x8dink pentru tr\xc4\x83dare. Acuzatul Skala fusese eliberat din \xc3\xaenchisoare din motive de s\xc4\x83n\xc4\x83tate \xc3\xaenc\xc4\x83 din 26 octombrie 1938._NEWLINE_Din 1939 p\xc3\xa2n\xc4\x83 \xc3\xaen 1943 a lucrat la diverse companii din Bautzen \xc8\x99i Berlin. \xc3\x8en 1943 a decis s\xc4\x83 se refugieze de bombardamentele care aveau loc la Berlin \xc8\x99i s-a mutat la familia so\xc8\x9biei sale din satul Dziedzice, aflat \xc3\xaen Silezia Superioar\xc4\x83. Din 1943 p\xc3\xa2n\xc4\x83 \xc3\xaen 1945 a lucrat la compania Elektroakustik din Namys\xc5\x82\xc3\xb3w, oferind sprijin lupt\xc4\x83torilor din rezisten\xc8\x9ba polonez\xc4\x83. La 22 ianuarie 1945 a fost omor\xc3\xa2t la Dziedzice de un soldat al armatei sovietice.\n_START_SECTION_\nActivitatea cultural\xc4\x83\n_START_PARAGRAPH_\nJan Skala a fost un patriot sorab \xc8\x99i militant de st\xc3\xa2nga al sorabilor din Luzacia, care a fost cunoscut, de asemenea, ca jurnalist, poet \xc8\x99i prozator. \xc3\x8en jurul v\xc3\xa2rstei de 20 de ani a scris \xc3\xaen ziarele socialiste germane. A \xc3\xaenceput s\xc4\x83 scrie versuri \xc3\xaen limba matern\xc4\x83 \xc3\xaen 1911. Scrierile sale au mai mult accente sociale dec\xc3\xa2t accente patriotice sau romantice precum era situa\xc8\x9bia scriitorilor mai vechi ai sorabilor din Luzacia. Dup\xc4\x83 Primul R\xc4\x83zboi Mondial el a publicat dou\xc4\x83 c\xc4\x83r\xc8\x9bi de poezie: Drobjence (\xe2\x80\x9eFirimituri\xe2\x80\x9d, 1920) \xc8\x99i \xc5\xa0kre (\xe2\x80\x9eSc\xc3\xa2ntei\xe2\x80\x9d, 1923). Poemele din volumul Drobjence aveau un puternic ton patriotic sub influen\xc8\x9ba unui alt poet sorab, Jakub Bart-\xc4\x86i\xc5\xa1inski. Unul dintre poeme era un apel pentru ajutor \xc8\x99i sprijin \xc3\xaen lupta sa pentru drepturile sorabilor din Germania \xc3\xaendreptat c\xc4\x83tre poporul iugoslav. Volumul \xc5\xa0kre con\xc8\x9bine poezii de dragoste. Ca prozator, Jan Skala este cunoscut pentru c\xc3\xa2teva povestiri, cea mai important\xc4\x83 dintre ele fiind Stary \xc5\xa0ymko (\xe2\x80\x9eB\xc4\x83tr\xc3\xa2nul Schimko\xe2\x80\x9d) \xc3\xaen care descrie modul \xc3\xaen care industria\xc8\x99ii capitali\xc8\x99ti i-au exploatat \xc8\x99i \xc3\xaen\xc8\x99elat pe sorabii care tr\xc4\x83iau \xc3\xaen zonele ml\xc4\x83\xc8\x99tinoase din Luzacia. O antologie a poeziei sale a fost publicat\xc4\x83 \xc3\xaen 1985 sub titlul Jan Skala \xc8\x99i editat\xc4\x83 de J. \xc5\x81u\xc5\xa1\xc4\x87anski \xc8\x99i K. Lorenc._NEWLINE_Pentru activitatea sa din cadrul Uniunii Polonezilor a fost considerat ca lider al minorit\xc4\x83\xc8\x9bii poloneze din Germania. Jan Skala a militat pentru cre\xc8\x99terea autonomiei culturale a polonezilor \xc8\x99i a sorabilor, insist\xc3\xa2nd asupra faptului c\xc4\x83 autonomia cultural\xc4\x83 existent\xc4\x83 era orientat\xc4\x83 c\xc4\x83tre minorit\xc4\x83\xc8\x9bile mai bine organizate \xc8\x99i mai bogate - mai ales Auslandsdeutschen. Mai mult, el a sus\xc8\x9binut c\xc4\x83 Congresul Na\xc8\x9bionalit\xc4\x83\xc8\x9bilor nu era dec\xc3\xa2t un paravan pentru extinderea influen\xc8\x9bei germane. Pe de alt\xc4\x83 parte, el a observat c\xc4\x83 incapacitatea minorit\xc4\x83\xc8\x9bilor mai s\xc4\x83race de a ob\xc8\x9bine autonomia culturala va duce \xc3\xaen timp la asimilarea lor. \xc3\x8en timpul luptei sale pentru drepturile minorit\xc4\x83\xc8\x9bilor din anii 1930 \xc3\xaen Reichul german, el a publicat \xc3\xaen aprilie 1936 dou\xc4\x83 articole \xc3\xaen revista Slavonic and East European Review, organul de pres\xc4\x83 al \xc8\x98colii de Studii Slavice \xc8\x99i Est-Europene din cadrul Universit\xc4\x83\xc8\x9bii din Londra, sub pseudonimul Sorabicus.\n_START_SECTION_\nCinstirea memoriei sale\n_START_PARAGRAPH_\n\xc3\x8en ora\xc8\x99ul polonez Namys\xc5\x82\xc3\xb3w a fost \xc3\xaen\xc4\x83l\xc8\x9bat \xc3\xaen 1965 un monument \xc3\xaen memoria lui Jan Skala. De asemenea, o strad\xc4\x83 din ora\xc8\x99ul german Bautzen a fost numit\xc4\x83 dup\xc4\x83 Jan Skala.'